title: Решение на Надзорния орган на ЕАСТ № 328/05/COL от 20 декември 2005 година за приемане на петдесет и трето изменение към процесуалните и материалноправните норми за държавните помощи с въвеждането на нова глава 18В: Държавна помощ под формата на компенсация за обществена услуга

text:
               26.4.2007

               BG

               Официален вестник на Европейския съюз

               L 109/44

      РЕШЕНИЕ НА НАДЗОРНИЯ ОРГАН НА ЕАСТ
   № 328/05/COL
   от 20 декември 2005 година
   за приемане на петдесет и трето изменение към процесуалните и материалноправните норми за държавните помощи с въвеждането на нова глава 18В: Държавна помощ под формата на компенсация за обществена услуга
   НАДЗОРНИЯТ ОРГАН НА ЕАСТ,
   КАТО ВЗЕ ПРЕДВИД Споразумението за Европейското икономическо пространство (1), и по-специално членове от 61 до 63 и протокол 26 към него,
   КАТО ВЗЕ ПРЕДВИД Споразумението между страните от ЕАСТ за създаване на Надзорен орган и Съд на ЕАСТ (2), и по-специално член 24, член 5, параграф 2, буква б) и част I, член 1 от протокол 3 и част II, членове 18 и 19 от протокол 3 към него,
   КАТО ИМА ПРЕДВИД, че според процедурата, предвидена в член 24 от Споразумението за Надзорен орган и Съд, Надзорният орган на ЕАСТ следва да приведе в изпълнение разпоредбите в Споразумението за ЕИП относно държавната помощ,
   КАТО ИМА ПРЕДВИД, че според член 5 параграф 2, буква б) от Споразумението за Надзорен орган и Съд Надзорният орган на ЕАСТ следва да публикува информация или насоки по въпросите, застъпени в Споразумението за ЕИП, ако посоченото споразумение или Споразумението за Надзорен орган и Съд изрично предвижда това или ако Надзорният орган на ЕАСТ сметне това за необходимо,
   КАТО НАПОМНЯ процесуалните и материалноправните норми за държавните помощи (3), приети на 19 януари 1994 г. от Надзорния орган на ЕАСТ (4),
   КАТО ИМА ПРЕДВИД, че на 13 юли 2005 г. Европейската комисия прие съобщение за рамка, определяща правилата за предоставянето на държавна помощ под формата на компенсация за обществена услуга (5),
   КАТО ИМА ПРЕДВИД, че настоящото съобщение се отнася и за Европейското икономическо пространство,
   КАТО ИМА ПРЕДВИД, че следва да се осигури единно прилагане на правилата за държавните помощи във всички страни от Европейското икономическо пространство,
   КАТО ИМА ПРЕДВИД, че в съответствие с точка II от заглавието „ОБЩИ“ в края на приложение XV към Споразумението за ЕИП Надзорният орган на ЕАСТ следва да приеме след консултация с Комисията актове, съответстващи на актовете, приети от Европейската комисия,
   СЛЕД КАТО СЕ КОНСУЛТИРА с Европейската комисия,
   КАТО НАПОМНЯ, че на 19 октомври 2005 г. Надзорният орган на ЕАСТ се е консултирал писмено по този въпрос с държавите от ЕАСТ,
   ПРИЕ НАСТОЯЩОТО РЕШЕНИЕ:

               1)

               Изменя Насоките за държавна помощ, като добавя нова глава 18В, Държавна помощ под формата на компенсация за обществена услуга. Новата глава се съдържа в приложение I към настоящото решение. Предложени са подходящи мерки, които се съдържат в приложение I към настоящото решение.

               2)

               Държавите от ЕАСТ ще бъдат информирани с писмо, включително копие от настоящото решение и от приложението към него. Държавите от ЕАСТ се приканват да изразят съгласието си с предложените подходящи мерки до един месец след получаването им.

               3)

               Европейската комисия ще бъде информирана в съответствие с буква г) от протокол 27 към Споразумението за ЕИП с копие от настоящото решение, включително приложение I.

               4)

               Решението, включително приложение I, ще бъде публикувано в раздел „ЕИП“ и в притурка „ЕИП“ към Официален вестник на Европейския съюз.

               5)

               В случай че държавите от ЕАСТ приемат предложението за подходящи мерки, в раздела „ЕИП“ и в притурка „ЕИП“ към Официален вестник на Европейския съюз ще бъде публикувана обобщена информация (представена в приложение II към настоящото решение).

               6)

               Само текстът на английски език е автентичен.

      Съставено в Брюксел на 20 декември 2005 година.

            За Надзорния орган на ЕАСТ

         Einar M. BULL

            Председател

         Kurt JÄGER

            Член на колегията

      (1)  По-долу наричано Споразумението за ЕИП.

      (2)  По-долу наричано Споразумението за Надзорен орган и Съд.

      (3)  По-долу наричани Насоки за държавните помощи.

      (4)  Първоначално публикувани в ОВ L 231, 3.9.1994 г. и в притурка № 32 на ЕИП от същата дата, последно изменена с Решение № 313/05/COL от 7.12.2005 г. (все още непубликувано).

      (5)  Общностна рамка за държавната помощ под формата на компенсация за обществена услуга (ОВ C 297, 29.11.2005 г., стр. 4).

      ПРИЛОЖЕНИЕ

         „18В.   ДЪРЖАВНА ПОМОЩ ПОД ФОРМАТА НА КОМПЕНСАЦИЯ ЗА ОБЩЕСТВЕНА УСЛУГА (1)

         18В.1.   Цел и обхват

                     (1)

                     От практиката на Съда на Европейските общности (2) е видно, че компенсацията за извършване на обществена услуга не представлява държавна помощ по смисъла на член 87, параграф 1 от Договора за ЕО, ако изпълнява определени условия. В случай че компенсацията за обществена услуга не отговаря на тези условия и ако са удовлетворени общите критерии за приложимост на член 87, параграф 1 от Договор за ЕО, то тази компенсация представлява държавна помощ. По мнение на Надзорния орган това прецедентно право е еднакво приложимо в контекста на член 61, параграф 1 от Споразумението за ЕИП.

                     (2)

                     В Решение 2005/842/EО на Европейската комисия от 28 ноември 2005 г. за прилагане на член 86, параграф 2 от Договора за ЕО за държавните помощи, предоставяни под формата на компенсация за обществена услуга на определени предприятия, натоварени с предоставянето на услуги от обществен икономически интерес (3) се определят условията, при които някои видове компенсации за обществена услуга представляват държавна помощ, съвместима с член 86, параграф 2 от Договора за ЕО, и се освобождават компенсациите, които отговарят на тези условия, от задължението за предварителна нотификация. Решението все още не е включено в Договора за ЕО (4). Що се отнася до компенсациите за обществени услуги, които представляват държавни помощи и не попадат в обхвата на Решение 2005/842/EО, изискването за предварителна нотификация при тях ще продължи да бъде в сила и след приемане на решението. Целта на настоящите насоки е да посочи условията, при които тази държавна помощ може да се приеме за съвместима с принципите на Споразумението за ЕИП в съответствие с член 59, параграф 2 от него.

                     (3)

                     Споменатите насоки са приложими относно компенсациите за обществена услуга, предоставяни на предприятия във връзка с дейности, регламентирани от правилата в Споразумението за ЕИП, с изключение на отрасъл транспорт и отрасъл публично разпространение на радио- и телевизионни програми, които са предмет на насоките на Надзорния орган на ЕАСТ относно прилагането на правилата за държавни помощи при разпространение на обществени услуги (5).

                     (4)

                     Разпоредбите на споменатите насоки не са в ущърб на по-строгите специални разпоредби за компенсациите за обществена услуга съгласно секторните нормативни актове и мерки на ЕИП.

                     (5)

                     Споменатите насоки не са в ущърб на действащите разпоредби в областта на обществените поръчки и конкуренцията (по-специално членове 53 и 54 от Споразумението за ЕИП).

               18В.2.   Условия за съвместимост на компенсациите за обществена услуга, които представляват държавна помощ
         18В.2.1.   Общи разпоредби

                     (6)

                     В решението си по делото Altmark (6), Европейският съд посочва условията, при които компенсацията за обществена услуга не представлява държавна помощ, както следва:

                                 „[…]

                                 Първо, предприятието получател действително трябва да е носител на задължения за услуги от обществен интерес и тези задължения трябва да са ясно определени […].

                                 […]

                                 Второ, параметрите на базата за изчисляване на компенсацията трябва да са установени предварително по обективен и прозрачен начин, за да не се допусне предоставянето на икономическо предимство за предприятието получател, което да го постави в по-благоприятно положение спрямо предприятията конкуренти. […] Следователно в случаите, когато впоследствие се окаже, че предоставянето на определени услуги във връзка с изпълнението на задължението за обществена услуга е било икономически неизгодно, изплащането на компенсация от държавата-членка за понесените от предприятието загуби при липса на предварително установени параметри за такава компенсация представлява финансова мярка, която попада в определението за държавна помощ съгласно член 87, параграф 1 от Договора.

                                 […]

                                 Трето, компенсацията не може да надвишава това, което е необходимо за покриване на всички или част от разходите, понесени при изпълнение на задължението за обществена услуга, отчитайки съответните постъпления и една разумна печалба […].

                                 […]

                                 Четвърто, ако предприятието — носител на задължения за обществена услуга, не е определено, като специален случай чрез процедура за възлагане на обществена поръчка, която създава условия за избор на кандидата, способен да предостави тези услуги при най-ниски разходи за съответната общност, размерът на компенсация трябва да бъде определен въз основа на анализ на разходите, които едно типично предприятие, добре ръководено и осигурено с необходимите транспортни средства за изпълнение на изискванията за предоставяне на обществена услуга, би направило при изпълнение на тези задължения, отчитайки съответните разходни документи и една разумна печалба във връзка с изпълнение на задълженията.“

                     (7)

                     Когато тези четири условия са спазени, компенсацията за обществена услуга не представлява държавна помощ и не се прилагат член 61 от Споразумението за ЕИП и част I, член 1 от протокол 3 към Споразумението между държавите от ЕАСТ за създаване на Надзорен орган и Съд (по-долу наричано „Споразумението за Надзорен орган и Съд“). Ако държавите от ЕАСТ не са спазили тези критерии и ако са налице общите критерии за приложимост на член 61, параграф 1 от Споразумението за ЕИП, то компенсацията за обществена услуга представлява държавна помощ.

                     (8)

                     Надзорният орган смята, че при сегашния етап на развитие на Споразумението за ЕИП тази държавна помощ може да бъде обявявана за съвместима със Споразумението за ЕИП на основание член 59, параграф 2 от Споразумението за ЕИП, ако е необходима за предоставянето на услуги от обществен икономически интерес и развитието на търговията не трябва да бъде засягано по начин, който противоречи на интересите на договарящите се страни. За да се постигне този баланс, трябва да бъдат спазени условията, посочени по-долу.

               18В.2.2.   Действителна услуга от обществен икономически интерес по смисъла на член 59 от Споразумението за ЕИП

                     (9)

                     От практиката на Съда на ЕО е видно, че с изключение на отраслите, в които действат правила на Споразумението за ЕИП в тази област, държавите от ЕАСТ имат голяма свобода за собствена преценка относно характера на услугите, подлежащи на класифициране като услуги от обществен интерес. В тази връзка задачата на Надзорния орган е да направи необходимото с оглед да се упражнява тази свобода за собствена преценка без допускане на очевидни грешки при дефиниране на услугите от обществен икономически интерес.

                     (10)

                     По смисъла на член 59, параграф 2 от Споразумението за ЕИП предприятията (7), на които е възложено предоставянето на услуги от обществен икономически интерес, са предприятия, натоварени с „конкретна задача“. Когато определят задълженията за извършване на обществени услуги и оценяват дали тези задължения се изпълняват от съответните предприятия, препоръчително е държавите от ЕАСТ да се консултират на широка основа, по-специално по отношение на потребителите.

               18В.2.3.   Необходимост от инструмент, който да определя задължението за обществена услуга и методите за изчисляване на компенсацията

                     (11)

                     По смисъла на член 59 от Споразумението за ЕИП услуга от обществен икономически интерес означава, че държавата е възложила конкретна задача на съответните предприятия (8). Публичните органи остават отговорни — с изключение на отраслите, за които важат съответните правила на ЕИП в тази област — за определяне на рамката от критерии и условия за предоставяне на услугите, независимо от правния статут на изпълнителя и независимо от това, дали услугата се предоставя в условията на свободна конкуренция. Следователно е необходимо възлагане на обществена услуга, за да се определят задълженията на съответните предприятия и на държавата. Терминът „държава“ включва централните, регионалните и местните органи.

                     (12)

                     Отговорността за изпълнение на услугата от обществен икономически интерес трябва да бъде възложена на съответното предприятие с един или повече официални актове, чиято форма се определя от всяка държава от ЕАСТ. В акта или актовете трябва да се посочват по-конкретно:

                                 a)

                                 конкретният характер и срокът на задълженията за обществена услуга;

                                 б)

                                 предприятията и територията, за които се отнасят тези задължения;

                                 в)

                                 естеството на евентуалните изключителни или специални права, предоставени на предприятието;

                                 г)

                                 параметрите за изчисляване, контрол и преразглеждане на компенсацията;

                                 д)

                                 мерки за недопускане на свръхкомпенсиране и ред за възстановяване на евентуално изплатени свръхкомпенсации.

                     (13)

                     Когато определят задълженията за обществена услуга и оценяват дали тези задължения се изпълняват от съответните предприятия, държавите от ЕАСТ се приканват да провеждат консултации на широка основа, с особен акцент върху потребителите.

               18В.2.4.   Размер на компенсацията

                     (14)

                        Размерът на компенсацията не може да превишава необходимото за покриване на разходите, понесени при изпълнение на задълженията за обществена услуга, отчитайки съответните постъпления и разумна печалба за изпълнение на тези задължения. Размерът на компенсацията включва всички предимства, предоставени от държавата или за сметка на държавни средства, независимо под каква форма. Разумната печалба може да включва всички или някои подобрения на производителността, постигнати от предприятието през предварително договорен ограничен период, без да се намалява качеството на услугите, възложени на предприятието от държавата.

                     (15)

                     Във всеки случай компенсацията трябва реално да се използва за предоставянето на съответната услуга от обществен икономически интерес. Компенсациите за обществена услуга, предназначени за дадена услуга от обществен икономически интерес, но реално използвани за дейности в други пазарни сектори, са неоправдани и следователно представляват несъвместима държавна помощ. Предприятието обаче, което получава компенсации за обществена услуга, може да натрупа разумна печалба.

                     (16)

                        Разходите, които трябва да се вземат предвид, включват всички разходи, извършвани при предоставяне на услугата от обществен икономически интерес. Когато дейността на предприятието се свежда само до услугата от обществен икономически интерес, тогава всичките му разходи могат да се вземат предвид. Когато предприятието извършва и дейност извън обхвата на услугата от обществен икономически интерес, само разходите, свързани с услугата от обществен икономически интерес, могат да се вземат предвид. Разходите, определени за услугата от обществен икономически интерес, могат да включват всички променливи разходи за предоставяне на услугата от обществен икономически интерес, подходяща част от постоянните разходи, които са общи за услугата от обществен икономически интерес, и други дейности, както и подходяща норма на възвръщаемост върху собствения капитал, определен за услугата от обществен икономически интерес (9). Разходите, които са свързани с инвестиции, по-специално в инфраструктура, могат да се вземат предвид, когато са необходими за функционирането на услугата от обществен икономически интерес. Разходите, свързани с други дейности извън обхвата на услугата от обществен икономически интерес, трябва да включват всички променливи разходи, подходяща част от общите постоянни разходи и подходяща възвръщаемост на капитала. Тези разходи в никакъв случай не могат да се приписват на услугата от обществен икономически интерес. Разходите се изчисляват по предварително определени критерии и въз основа на общоприети принципи за осчетоводяване на разходите, за което Надзорният орган трябва да бъде уведомен с нотификация по смисъла на част I, член 1, параграф 3 от протокол 3 към Споразумението за Надзорен орган и Съд.

                     (17)

                        Приходите, които трябва да се вземат предвид, включват като минимум всички приходи, реализирани от услугата от обществен икономически интерес. Ако предприятието има специални или изключителни права по отношение на услуга от обществен икономически интерес, която генерира печалба над разумната печалба, или ако от страна на държавата са предоставени други предимства, всички те се вземат предвид, независимо от тяхното класифициране за целите на член 61 от Споразумението за ЕИП, и се добавят към приходите на предприятието. Освен това държавата от ЕАСТ може да разпореди печалбите от други дейности извън обхвата на услугата от обществен икономически интерес да се използват изцяло или частично за финансиране на услугата от обществен икономически интерес.

                     (18)

                     „Разумна печалба“ следва да се разбира като норма на възвръщаемост на собствения капитал с отчитане на риска или липсата на риск за предприятието във връзка с намесата от страна на държавата от ЕАСТ, особено ако последната предоставя изключителни или специални права. По принцип тази норма не трябва да надвишава средната норма за съответния отрасъл през последните години. Ако в отрасъла няма предприятия, съпоставими с това предприятие, на което е възложена услугата от обществен икономически интерес, може да се направи съпоставка с предприятия в други държави от ЕИП или, ако е необходимо — с предприятия от други сектори, отчитайки специфичните особености на всеки отрасъл. При определяне на това, кое представлява разумна печалба, държавата от ЕАСТ може да въведе стимулиращи критерии, свързани например с качеството на предоставяната услуга или с повишаването на производствената ефективност.

                     (19)

                     Когато дружеството извършва дейности както в обхвата на услугата от обществен икономически интерес, така и извън него, счетоводните му сметки трябва да показват разходите и приходите за услугата от обществен икономически интерес отделно от тези за останалите услуги, както и параметрите за разпределяне на тези разходи и приходи. Когато на едно предприятие са възложени няколко услуги от обществен икономически интерес, поради това че възлагащите органи са различни или самите услуги от общ икономически интерес са различни, счетоводните му сметки трябва да осигуряват възможност за установяване на липса или на наличие на свръхкомпенсация за отделна услуга от обществен икономически интерес. Тези принципи не ограничават разпоредбите на акта, посочен в точка 1 от приложение XV към Споразумението за ЕИП (Директива 80/723/EИО на Комисията относно прозрачността на финансовите отношения на държавите-членки и публичните предприятия, изменена), в случаите, когато посоченият акт се прилага.

               18В.3.   Свръхкомпенсация

                     (20)

                     Държавите от ЕАСТ трябва редовно да извършват или да организират осъществяването на проверки с цел да се докаже, че съответното предприятие не е било свръхкомпенсирано. Тъй като предоставянето на услугата от обществен икономически интерес не изисква свръхкомпенсиране, предоставянето на свръхкомпенсация представлява неправомерно предоставена държавна помощ, която подлежи на възстановяване на държавата, като едновременно с това се коригират параметрите за изчисляване на компенсацията в бъдеще.

                     (21)

                     Когато размерът на свръхкомпенсацията не превишава 10 % от сумата на годишната компенсация, същата може да бъде пренесена за следващата година. Разходите за някои услуги от обществен икономически интерес варират значително през отделните години, особено при определени видове инвестиции. В такива случаи, по изключение, свръхкомпенсации над 10 % в определени години могат да се окажат необходими за изпълнението на услугата от обществен икономически интерес. Специалните обстоятелства, които могат да оправдаят свръхкомпенсации над 10 %, следва да бъдат изложени в уведомление до Надзорния орган. Независимо от това е необходимо тези обстоятелства да се преразглеждат на периоди, определени съобразно спецификата на отделните сектори, но във всеки случай поне веднъж на четири години. Всички свръхкомпенсации, установени в края на периода, за които Надзорният орган не е уведомен, подлежат на възстановяване.

                     (22)

                     Евентуалната свръхкомпенсация може да се използва за финансиране на друга услуга от общ икономически интерес, изпълнявана от същото предприятие, но това прехвърляне задължително се отразява в сметките на предприятието и се извършва в съответствие с правилата и принципите, заложени в тези насоки, особено по отношение на предварителното уведомяване. Държавите от ЕАСТ са длъжни да установят необходимия контрол върху тези прехвърляния. Прилагат се правилата за прозрачност, изложени в акта, посочен в точка 1 от приложение XV към Споразумението за ЕИП (Директива 80/723/EИО на Комисията, изменена).

                     (23)

                     Сумата на свръхкомпенсацията не може да остане на разположение на предприятието въз основа на това, че то допуска възможността тя да бъде счетена за допустима помощ по смисъла на Споразумението за ЕИП (например за защита и опазване на околната среда, помощ за насърчаване на заетостта или помощ за малки и средни предприятия). Ако дадена държава от ЕАСТ има намерение да предостави такава помощ, трябва да се спази процедурата за предварителна нотификация по част I, член 1, параграф 3 от протокол 3 към Споразумението за Надзорен орган и Съд. Помощ може да бъде предоставяна само след предварителното ѝ разрешение от Надзорния орган. Ако помощта е оценена като съвместима съгласно регламент за групово освобождаване, необходимо е да бъдат изпълнени условията по съответния регламент за групово освобождаване.

               18В.4.   Условия и задължения, постановявани в решения на Надзорния орган

                     (24)

                     В съответствие с част II, член 7, параграф 4 от протокол 3 към Споразумението за Надзорен орган и Съд (10), в положителните си решения Надзорният орган има право да постановява условия, при които помощта може да се приема за съвместима с действието на Споразумението на ЕИП, както и да налага задължения по осигуряване на възможност за контрол върху надлежното изпълнение на решението. В сферата на услуги от обществен икономически интерес поставянето на условия и задължения е необходимо с цел недопускане помощта за съответните предприятия на практика да доведе до свръхкомпенсиране. В тази връзка може да се наложи изискването на периодични отчети или други задължения съобразно конкретните обстоятелства за всяка услуга от обществен икономически интерес.

               18В.5.   Прилагане на насоките

                     (25)

                     Тези насоки ще се прилагат от датата на приемането им от Надзорния орган. Срокът им на действие продължава шест години след влизането им в сила. Надзорният орган може, след консултация с държавите от ЕАСТ, да променя тези насоки преди изтичането на срока им при наличие на съществени основания, свързани с развитието и действието на Споразумението за ЕИП. Четири години след датата на приемане на тези насоки Надзорният орган ще извърши оценка на въздействието им въз основа на фактическа информация и на резултатите от консултациите на широка основа, проведени от Надзорния орган, основавайки се по-специално на данните, предоставени от държавите от ЕАСТ. Резултатите по оценка на въздействието ще бъдат предоставени на държавите от ЕАСТ.

                     (26)

                     Надзорният орган ще прилага разпоредбите на тези насоки относно всички нотифицирани проекти за помощ и ще вземе решения по тези проекти след приемането на насоките, дори ако проектите са нотифицирани преди приемането. По отношение на ненотифицираните помощи Надзорният орган ще прилага:

                                 —

                                 разпоредбите на тези насоки, ако помощта е предоставена след приемането на насоките;

                                 —

                                 във всички останали случаи — разпоредбите, които са били в сила към момента на предоставяне на помощта.

               18В.6.   Подходящи мерки

                     (27)

                     Като подходящи мерки за целите на част I, член 1, параграф 1 от протокол 3 към Споразумението за Надзорен орган и Съд, Надзорният орган предлага държавите от ЕАСТ да приведат компенсациите си по съществуващите схеми за компенсиране на обществени услуги в съответствие с тези насоки до 18 месеца след уведомяването на държавите от ЕАСТ за решението. Държавите от ЕАСТ следва да потвърдят пред Надзорния орган, че са съгласни с така предложените подходящи мерки. При липса на отговор Надзорният орган ще смята, че съответната държава от ЕАСТ не е съгласна.

         (1)  Настоящата глава съответства на Рамката на Общността за държавна помощ под формата на компенсация за обществена услуга, ОВ C 297, 29.11.2005 г., стр. 4.

         (2)  Съдебни решения по дело C-280/00, Altmark Trans GmbH and Regierungspräsidium Magdeburg v Nahverkehrsgesellschaft Altmark GmbH [2003] ECR I-7747 и съвместни дела от C-34/01 до C-38/01 Enirisorse SpA [2003] ECR I-14243.

         (3)  Решение на Комисията от 28 ноември 2005 г. за прилагане на член 86, параграф 2 от Договора за ЕО за държавните помощи, предоставяни под формата на компенсации за обществена услуга на определени предприятия, натоварени с предоставянето на услуги от общ икономически интерес, ОВ L 312, 29.11.2005 г., стр. 67.

         (4)  Следователно до включване на решението в правната рамка на ЕИП тези компенсации за обществена услуга подлежат на общите изисквания за нотификация, предвидени в част I, член 1, параграф 3 и част II, член 2 от протокол 3 към Споразумението за Надзорен орган и Съд.

         (5)  Глава 24В от Насоките за държавна помощ.

         (6)  Виж бележка под линия 2 по-горе.

         (7)  Под „предприятие“ трябва да се разбира всеки субект, който осъществява икономическа дейност, независимо от правния статут и начина на финансиране на този субект. Под „публично предприятие“ се разбира всяко предприятие, върху което публични органи могат да упражняват пряко или косвено решаващо влияние по силата на това, че имат права на собственост или финансово участие в това предприятие или въз основа на правилата за управление на предприятието съгласно дефиницията в член 2, параграф 1, буква б) от акта, посочен в точка 1 от приложение XV към Споразумението за ЕИП, Директива 80/723/EИО на Комисията относно прозрачността на финансовите отношения между държавите-членки и публичните предприятия (ОВ L 195, 29.7.1980 г., стр. 35, последно изменена с Директива 2000/52/EО, ОВ L 193, 29.7.2000 г. стр. 75, включена в приложение XV към Споразумението за ЕИП с решение на Съвместния комитет № 6/2001, ОВ L 66, 8.3.2001 г., стр. 48 и притурка „ЕИП“ към ОВ № 12, 8.3.2001 г., стр. 6, e.i.f. 1.6.2002 г.)

         (8)  Виж по-конкретно решението по дело C-127/73 BRT v SABAM [1974] ECR-313.

         (9)  Виж съвместни дела C-83/01P, C-93/01P и C-94/01P Chronopost SA [2003] ECR I-6993.

         (10)  Съответстващ на Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 88 от Договора за ЕО.“


title: 2013/211/ЕС: Решение на Европейската централна банка от 19 април 2013 година относно купюрите, спецификациите, възпроизвеждането, замяната и изтеглянето от обращение на евробанкноти (ЕЦБ/2013/10)

text:
               30.4.2013

               BG

               Официален вестник на Европейския съюз

               L 118/37

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 19 април 2013 година
   относно купюрите, спецификациите, възпроизвеждането, замяната и изтеглянето от обращение на евробанкноти
   (преработен текст)
   (ЕЦБ/2013/10)
   (2013/211/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 128, параграф 1 от него,
   като взе предвид член 16 от Устава на Европейската система на централните банки и на Европейската централна банка,
   като има предвид, че:

               (1)

               Обхватът на Решение ЕЦБ/2003/4 от 20 март 2003 г. относно купюрите, спецификациите, възпроизвеждането, замяната и изтеглянето от обращение на евробанкноти (1) трябва да се разшири, за да обхване бъдещите серии от евробанкноти. За тази цел са необходими редица технически изменения на Решение ЕЦБ/2003/4. Освен това с оглед на опита по прилагане и тълкуване на Решение ЕЦБ/2003/4 е необходимо да се изяснят допълнително и да се усъвършенстват някои правила и процедури. Поради това, за да се включат горепосочените изменения, Решение ЕЦБ/2003/4 следва да се преработи от съображения за яснота и прозрачност.

               (2)

               В член 128, параграф 1 от Договора и в член 16 от Устава на Европейската система на централните банки и на Европейската централна банка се посочва, че Европейската централна банка (ЕЦБ) има изключителното право да разрешава емитирането на евробанкноти в рамките на Съюза. Тези разпоредби също така предвиждат, че ЕЦБ и националните централни банки на държавите членки, чиято парична единица е еврото (наричани по-долу „НЦБ“), могат да емитират такива банкноти. Съгласно член 10 от Регламент (ЕО) № 974/98 на Съвета от 3 май 1998 г. относно въвеждането на еврото (2) ЕЦБ и НЦБ пускат евробанкнотите в обращение.

               (3)

               Европейският паричен институт (ЕПИ) извърши подготвителната работа по производството и емитирането на евробанкноти, и по-специално що се отнася до дизайна на евробанкнотите, той улесни признаването и приемането на купюрите и спецификациите на новите евробанкноти от страна на потребителите, като взе предвид специфичните визуални и технически изисквания на европейските асоциации на потребителите на банкноти.

               (4)

               Като правоприемник на ЕПИ ЕЦБ е носител на авторското право върху дизайна на евробанкнотите, притежавано първоначално от ЕПИ. ЕЦБ и НЦБ, действайки от името на ЕЦБ, могат да упражнят това авторско право по отношение на копия, емитирани или разпространявани в нарушение на същото, включително и за копия, които могат да окажат неблагоприятно влияние върху репутацията на евробанкнотите.

               (5)

               ЕЦБ и НЦБ периодично въвеждат нова серия евробанкноти с подобрени защитни елементи, възползвайки се от напредъка в технологиите за производство на банкноти след въвеждането на първата серия.

               (6)

               Правото на ЕЦБ и НЦБ да емитират евробанкноти включва правомощието да вземат всички необходими правни мерки за защита сигурността на евробанкнотите като платежно средство. ЕЦБ взема мерки да гарантира минимално ниво на защита във всички държави членки, чиято парична единица е еврото, така че широката общественост да може да различава копията от евробанкнотите, които се емитират от ЕЦБ и НЦБ и които не са фалшиви банкноти съгласно член 2, буква а) от Регламент (ЕО) № 1338/2001 на Съвета от 28 юни 2001 г. за определяне на необходимите мерки за защита на еврото срещу фалшифициране (3) (наричани по-долу „истински евробанкноти“). Ето защо е необходимо да се създадат общи правила, съгласно които ще се разрешава възпроизвеждането на евробанкноти.

               (7)

               Настоящото решение не засяга прилагането на наказателното право, особено по отношение на фалшифицирането.

               (8)

               Копията на евробанкнотите в електронна форма се считат за законни само когато техният производител вземе необходимите технически мерки, които да възпрат отпечатването на копия, в случаите, в които широката общественост може да сбърка печатните копия с истински евробанкноти.

               (9)

               Правомощията да се предприемат мерки за защита на сигурността на истинските евробанкноти като платежно средство включват и правомощията да се одобри общ режим, съгласно който НЦБ са готови да заменят повредените истински евробанкноти. Съгласно този режим се определят няколко категории евробанкноти, които следва да бъдат изтеглени от обращение от НЦБ, когато им бъдат предявени за замяна.

               (10)

               Частта от оригиналната евробанкнота, която е необходимо да бъде предявена, за да се приеме за замяна, е предмет на минимални изисквания за размер. Тези размери трябва да се изразяват като процент от повърхността на оригиналната евробанкнота, преди да бъде повредена, с цел да се избегне отклоняване от размерите, например в случаите, когато евробанкнотата е повредена в резултат на свиване.

               (11)

               Регламент (ЕО) № 1338/2001 изисква от кредитните институции и, в рамките на платежната им дейност, от другите доставчици на платежни услуги и от всички други институции, участващи в обработката и разпространението на банкноти и монети, да проверяват истинността на евробанкноти и монети, които са получили и възнамеряват да върнат в обращение, и да откриват фалшификатите.

               (12)

               Като се има предвид, че може да настъпи увреждане на истински евробанкноти от средства против кражба в контекста на извършено наказуемо деяние или на опит за извършване на наказуемо деяние, следва да се осигури, че в такива случаи банкнотите могат да бъдат заменени само от пострадалия от такова наказуемо деяние или опит за извършване на наказуемо деяние.

               (13)

               За да се стимулира правилното боравене със средствата против кражба от всички институции и стопански субекти, посочени в член 6, параграф 1 от Регламент (ЕО) № 1338/2001, е уместно НЦБ да начисляват такса на обработващите банкноти, за да компенсират разходите по анализа, извършен във връзка със замяната на истински евробанкноти, които са повредени от средства против кражба.

               (14)

               Такава такса не се начислява, когато повредата се дължи на опит за или на действителен грабеж или кражба, и за да се избегнат незначителните такси, тя се начислява, когато за замяна е предявен определен минимален брой повредени истински евробанкноти.

               (15)

               Истинските евробанкноти, които са били повредени в големи количества в резултат на активирането на средства против кражба, трябва да бъдат предявени за замяна, ако това бъде поискано от НЦБ, в пакети, комплектовани с определен минимален брой евробанкноти.

               (16)

               За да се подкрепят усилията за повишаване сигурността на наличнопаричното обращение и за да се избегне наказуемостта на използването на средства против кражба, е уместно да се кредитират институциите и стопанските субекти, посочени в член 6, параграф 1 от Регламент (ЕО) № 1338/2001, които предявяват за замяна истински евробанкноти, повредени случайно от средства против кражба, на датата на получаване на такива банкноти по начин, подобен на редовните внасяния на пари в брой.

               (17)

               За да се подкрепи дейността на Европейския съюз по предотвратяване използването на финансовата система за целите на изпирането на пари и финансирането на тероризъм, е уместно Евросистемата да определи как да се обработват исканията от предявители за замяна на повредени истински евробанкноти на стойност най-малко 7 500 евро. Тези правила не засягат по-строгите изисквания за идентифициране и отчетност, приети от държавите членки при транспонирането на Директива 2005/60/ЕО на Европейския парламент и на Съвета от 26 октомври 2005 г. за предотвратяване използването на финансовата система за целите на изпирането на пари и финансирането на тероризъм (4).

               (18)

               Изключителното право на ЕЦБ да разрешава емитирането на евробанкноти в Съюза включва правомощието да изтегля от обращение евробанкноти и да установи общ режим, съгласно който ЕЦБ и НЦБ могат да осъществяват това изтегляне,

         ПРИЕ НАСТОЯЩОТО РЕШЕНИЕ:
   Член 1
   Купюри и спецификации
   1.   Евробанкнотите включват седем купюри — от пет до петстотин евро, изобразяващи „Европейски епохи и стилове“, със следните основни спецификации:

               Купюра
               (EUR)

               Размери (първа серия)

               Размери (втора серия)

               Доминиращ цвят

               Дизайн

               5

               120 × 62 мм

               120 × 62 мм

               Сив

               Класически

               10

               127 × 67 мм

               127 × 67 мм

               Червен

               Римски

               20

               133 × 72 мм

               133 × 72 мм

               Син

               Готически

               50

               140 × 77 мм

               140 × 77 мм

               Оранжев

               Ренесансов

               100

               147 × 82 мм

               Предстои да бъде решено

               Зелен

               Барок и рококо

               200

               153 × 82 мм

               Предстои да бъде решено

               Жълто-кафяв

               Архитектура от стомана и стъкло

               500

               160 × 82 мм

               Предстои да бъде решено

               Пурпурен

               Модерна архитектура от XX век

         2.   Седемте купюри в сериите евробанкноти носят изображения на врати и прозорци на лицевата страна (лице) и на мостове — на гърба (обратна страна). Седемте купюри са типични за различните европейски художествени стилове, посочени по-горе. Другите елементи на дизайна включват:

               а)

               символа на Европейския съюз;

               б)

               наименованието на валутата, изписано с латински и гръцки букви, и допълнително за втората серия евробанкноти — наименованието на валутата, изписано на кирилица;

               в)

               инициалите на ЕЦБ на официалните езици на Европейския съюз; за първата серия евробанкноти инициалите на ЕЦБ се ограничават до следните пет официални езикови варианта: BCE, ECB, EZB, EKT и EKP, и допълнително за втората серия евробанкноти — инициалите на ЕЦБ се ограничават до следните девет официални езикови варианта: BCE, ECB, ЕЦБ, EZB, EKP, EKT, EKB, BĊE и EBC;

               г)

               символа ©, който показва, че авторското право принадлежи на ЕЦБ; и

               д)

               подписа на председателя на ЕЦБ.

         Член 2
   Правила за възпроизвеждане на евробанкноти
   1.   „Възпроизвеждане“ означава всеки материален или нематериален образ, който използва цялата или част от евробанкнота по смисъла на член 1, или части от отделните елементи на дизайна ѝ, като, inter alia, цвят, размери и използването на букви или символи, които наподобяват или създават общо впечатление за истинска евробанкнота, независимо от:

               а)

               размера на образа; или

               б)

               материала(материалите) или техниката(техниките), използвани за създаването му; или

               в)

               това дали елементи от дизайна на евробанкнотата, като например буквите или символите, са променени или добавени.

         2.   Копия, които широката общественост може да сбърка с истински евробанкноти, се считат за незаконни.
   3.   Копия, удовлетворяващи критериите, изброени по-долу, се считат за законни, тъй като не съществува риск широката общественост да ги сбърка с истински евробанкноти:

               а)

               едностранни копия на евробанкнота, посочена в член 1, в случай че размерът на копието е равен на или по-голям от 125 % едновременно от дължината и ширината, или е равен на или по-малък от 75 % едновременно от дължината и ширината на съответната евробанкнота, посочена в член 1; или

               б)

               двустранни копия на евробанкнота, посочена в член 1, в случай че размерът на копието е равен на или по-голям от 200 % едновременно от ширината и дължината, или е равен на или по-малък от 50 % едновременно от дължината и ширината на съответната евробанкнота, посочена в член 1; или

               в)

               копия на отделни елементи от дизайна на евробанкнота, посочена в член 1, в случай че този елемент от дизайна не е изобразен на фон, наподобяващ банкнота; или

               г)

               едностранни копия, изобразяващи част от лицевата или обратната страна на евробанкнота, в случай че тази част е по-малка от една трета от оригиналната лицева или обратна страна на евробанкнота, посочена в член 1; или

               д)

               копия, изработени от материал, видимо различен от хартия, който изглежда чувствително различен от материала, използван за банкноти; или

               е)

               нематериални копия, достъпни по електронен път в уебсайтове, чрез жични или безжични устройства, или чрез други устройства, позволяващи достъп на представители на обществеността до тези нематериални копия от място и във време, избрано от тях, в случай че:

                           —

                           думата СПЕСИМЕН (образец) е отпечатана диагонално на копието с шрифт Ariel или подобен на него; и

                           —

                           разделителната способност на електронното копие, когато е в размер 100 %, не надвишава 72 точки на инч (dpi).

         4.   В случаите на копия съгласно параграф 3, буква е)

               —

               дължината на думата СПЕСИМЕН е най-малко 75 % от дължината на копието, и

               —

               височината на думата СПЕСИМЕН е най-малко 15 % от дължината на копието, и

               —

               думата СПЕСИМЕН се изобразява в непрозрачен (матов) цвят, контрастиращ с доминиращия цвят на съответната евробанкнота, посочена в член 1.

         5.   ЕЦБ и НЦБ след получаване на писмено искане потвърждават, че копия, които не удовлетворяват критериите на параграф 3, също са законни, доколкото не могат да бъдат сбъркани от широката общественост с истинска евробанкнота, посочена в член 1. Когато дадено копие е произведено единствено на територията на една държава членка, чиято парична единица е еврото, посочените по-горе искания се отправят до НЦБ на тази държава членка. Във всички останали случаи исканията се отправят до ЕЦБ.
   6.   Правилата за възпроизвеждане на евробанкноти се прилагат също така и към евробанкноти, които са били изтеглени от обращение или са загубили статуса си на законно платежно средство съгласно настоящото решение.
   Член 3
   Замяна на повредени истински евробанкноти
   1.   НЦБ при поискване и съгласно условията, изложени в параграф 2 и в съответното решение на Управителния съвет, посочено в член 6, заменят повредените истински евробанкноти в следните случаи:

               а)

               когато за замяна са предоставени повече от 50 % от евробанкнотата; или

               б)

               когато за замяна са предоставени 50 % или по-малко от евробанкнотата, ако предявителят докаже, че липсващите части са унищожени.

         2.   В допълнение на параграф 1 се прилагат следните допълнителни условия за замяна на повредени истински евробанкноти:

               а)

               когато съществува съмнение в законното право на собственост на предявителя върху евробанкнотите: предявителят удостоверява самоличността си и предоставя доказателство, че той е собственик или оправомощен по друг начин предявител;

               б)

               когато съществува съмнение в истинността на евробанкнотите: предявителят удостоверява самоличността си;

               в)

               когато за замяна са предявени зацапани с мастило, замърсени или импрегнирани истински евробанкноти: предявителят дава писмено обяснение за вида на петната, замърсяването или импрегнирането;

               г)

               когато истинските евробанкноти са повредени от средства против кражба: предявителят излага писмено причините за неутрализиране;

               д)

               когато истинските евробанкноти са повредени от средства против кражба във връзка с опит за или във връзка с действителен грабеж, кражба или друга престъпна дейност: банкнотите се заменят само по искане на собственика или на оправомощен по друг начин предявител, който е пострадал от опит за извършване на престъпна дейност или от действителна престъпна дейност, водещи до увреждане на банкнотите;

               е)

               когато истинските евробанкноти са повредени от средства против кражба и са предявени за замяна от институции и стопански субекти, посочени в член 6, параграф 1 от Регламент (ЕО) № 1338/2001: институциите и стопанските субекти излагат писмено причината за неутрализиране, посочване на средството против кражба, данни за лицето, предявяващо повредените банкноти, и датата на тяхното предявяване;

               ж)

               когато истинските евробанкноти са повредени в голямо количество в резултат на активирането на средства против кражба: доколкото е възможно и ако бъде поискано от НЦБ, те се предявяват за замяна опаковани в пакети от по 100 евробанкноти, при условие че количеството предявени за замяна евробанкноти е достатъчно да се комплектоват такива пакети;

               з)

               когато институции и стопански субекти, посочени в член 6, параграф 1 от Регламент (ЕО) № 1338/2001, предявяват за замяна с една или повече трансакции повредени истински евробанкноти на стойност най-малко 7 500 евро: тези институции и стопански субекти предоставят документация за произхода на банкнотите и идентификация на клиента или, когато е приложимо, на действителния собственик съгласно определеното в Директива 2005/60/ЕО. Това задължение също така се прилага в случай на съмнение по отношение на това дали е достигната стойността на прага от 7 500 евро. Правилата, установени в настоящия параграф, не засягат по-строгите изисквания за идентифициране и отчетност, приети от държавите членки при транспонирането на Директива 2005/60/ЕО.

         3.   Независимо от гореизложеното:

               а)

               когато НЦБ знаят или имат достатъчно основание да вярват, че истинските евробанкноти са били преднамерено повредени, те отказват замяната им и ги изтеглят от обращение, за да избегнат връщането на тези евробанкноти в обращение или да предотвратят предявяването им за замяна пред друга НЦБ. Те обаче заменят повредените истински евробанкноти, ако знаят или имат достатъчно основание да вярват, че предявителите са добросъвестни, или ако предявителите могат да докажат, че са добросъвестни. Евробанкноти, които са повредени в незначителна степен, например върху тях има нанесени бележки, цифри или кратки изречения, по принцип не се считат за преднамерено повредени евробанкноти; и

               б)

               когато НЦБ знаят или имат достатъчно основание да вярват, че е извършено наказуемо деяние, те отказват замяна на повредените истински евробанкноти и ги задържат срещу разписка за получаването им като доказателство, което да бъде представено пред компетентните органи за започване или в подкрепа на провеждащо се наказателно производство. Освен ако компетентните органи не решат друго, истинските евробанкноти се приемат за замяна в края на производството при условията, посочени в параграфи 1 и 2;

               в)

               когато НЦБ знаят или имат достатъчно основание да вярват, че повредените истински евробанкноти са замърсени така, че излагат на риск здравето и безопасността, те заменят повредените истински евробанкноти, ако предявителят може да предостави оценка относно здравето и безопасността от компетентните органи.

         Член 4
   Определяне на такса за замяна на истински евробанкноти, повредени от средства против кражба
   1.   НЦБ начисляват такса на институциите и стопанските субекти, посочени в член 6, параграф 1 от Регламент (ЕО) № 1338/2001, когато последните, съгласно член 3, предявят пред НЦБ за замяна истински евробанкноти, повредени от средства против кражба.
   2.   Таксата е равна на 10 евроцента за една повредена евробанкнота.
   3.   Таксата се начислява само ако се заменят най-малко 100 повредени евробанкноти. Таксата се начислява за всички заменени евробанкноти.
   4.   Не се начислява такса, когато евробанкнотите са повредени при опит за или при действителен грабеж, кражба или друга престъпна дейност.
   Член 5
   Кредитиране на стойността на истински евробанкноти, повредени случайно от средства против кражба и предявени за замяна
   1.   НЦБ кредитират институциите и стопанските субекти, посочени в член 6, параграф 1 от Регламент (ЕО) № 1338/2001, които имат сметка при съответната НЦБ, със стойността на истинските евробанкноти, които са повредени случайно от средства против кражба в деня на получаване на тези банкноти, при условие че:

               а)

               евробанкнотите не са повредени при опит за или при действителен грабеж, кражба или друга престъпна дейност;

               б)

               НЦБ може незабавно да провери, че исканата сума поне приблизително съответства на стойността на предявените банкноти; и

               в)

               цялата друга информация, изисквана от НЦБ, е предоставена.

         2.   Установената след обработката разлика между стойността на случайно повредените истински евробанкноти, предявени за замяна, и сумата, кредитирана преди обработката, се дебитира или кредитира в зависимост от случая на предявяващата институция или стопански субект.
   3.   Таксите, посочени в член 4, се изчисляват на базата на действителния брой случайно повредени истински евробанкноти, обработени от НЦБ.
   Член 6
   Изтегляне от обращение на евробанкноти
   Изтеглянето от обращение на определен тип или серия евробанкноти се урежда с решение на Управителния съвет, публикувано в Официален вестник на Европейския съюз и други медии с цел информиране на широката общественост. Решението обхваща най-малко следното:

               —

               типа и серията евробанкноти, които ще бъдат изтеглени от обращение, и

               —

               продължителността на периода за замяна, и

               —

               датата, на която типът или серията евробанкноти губят статута си на законно платежно средство, и

               —

               третирането на евробанкноти, предявени за замяна след изтичане на срока за изтеглянето им от обращение и/или след като са загубили статута си на законно платежно средство.

         Член 7
   Влизане в сила и отмяна
   1.   Решение ЕЦБ/2003/4 се отменя с настоящото решение.
   2.   Позоваванията на Решение ЕЦБ/2003/4 се смятат за позовавания на настоящото решение.
   3.   Настоящото решение влиза в сила в деня след публикуването му в Официален вестник на Европейския съюз.

      Съставено във Франкфурт на Майн на 19 април 2013 година.

            За Управителния съвет на ЕЦБ

            Председател на ЕЦБ

         Mario DRAGHI

      (1)  ОВ L 78, 25.3.2003 г., стр. 16.

      (2)  ОВ L 139, 11.5.1998 г., стр. 1.

      (3)  ОВ L 181, 4.7.2001 г., стр. 6.

      (4)  ОВ L 309, 25.11.2005 г., стр. 15.

      ПРИЛОЖЕНИЕ

         ТАБЛИЦА НА СЪОТВЕТСТВИЕТО

                  Решение ЕЦБ/2003/4

                  Настоящото решение

                  Член 1

                  Член 1

                  Член 2

                  Член 2

                  Член 3

                  Член 3

                  Член 4

                  Член 4

                  Член 5

                  Член 6

                  Член 6

                  Член 7


title: 2012/96/ЕС: Решениена Съвета от 17 февруари 2012 година за адаптиране и удължаване на срока на прилагане на подходящите мерки, въведени за първи път с Решение 2002/148/ЕО относно приключване на консултациите със Зимбабве съгласно член 96 от Споразумението за партньорство АКТБ—ЕО

text:
               18.2.2012

               BG

               Официален вестник на Европейския съюз

               L 47/47

         РЕШЕНИЕНА СЪВЕТА
   от 17 февруари 2012 година
   за адаптиране и удължаване на срока на прилагане на подходящите мерки, въведени за първи път с Решение 2002/148/ЕО относно приключване на консултациите със Зимбабве съгласно член 96 от Споразумението за партньорство АКТБ—ЕО
   (2012/96/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 от него,
   като взе предвид Споразумението за партньорство между държавите от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1), изменено за първи път в Люксембург на 25 юни 2005 г. (2) и изменено за втори път в Уагадугу на 23 юни 2010 г. (3), наричано по-нататък „Споразумението за партньорство АКТБ—ЕС“, и по-специално член 96 от него,
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, за мерките, които да бъдат предприети, и процедурите, които да бъдат следвани при прилагането на Споразумението за партньорство АКТБ—ЕО (4), и по-специално член 3 от него,
   като взе предвид предложението на Европейската комисия,
   като има предвид, че:

               (1)

               С Решение 2002/148/ЕО на Съвета (5) консултациите с Република Зимбабве по член 96, параграф 2, буква в) от Споразумението за партньорство АКТБ—ЕС бяха приключени и бяха взети подходящи мерки, съгласно предвиденото в приложението към посоченото решение. Оттогава всяка година се удължава прилагането на тези мерки.

               (2)

               С Решение 2011/106/ЕС на Съвета (6) срокът на прилагане на мерките бе удължен за допълнителен срок от 12 месеца до 20 февруари 2012 г.

               (3)

               Междувременно сформирането на правителството на националното единство (ПНЕ) беше окачествено като възможност за възстановяване на конструктивните отношения между Европейския съюз и Зимбабве и за оказването на подкрепа за изпълнението на програмата на страната за реформи.

               (4)

               Въпреки че като цяло политическата обстановка се подобри, въвеждането на политическите реформи все още се извършва бавно, като все още остава да бъдат предприети действия по някои основни елементи от Споразумението за партньорство АКТБ—ЕС, във връзка с които ПНЕ пое ангажимент в Глобалното политическо споразумение.

               (5)

               Европейският съюз признава положените усилия от Общността за развитие на държавите от Южна Африка и Южна Африка, в качеството им на посредници във връзка с Глобалното политическо споразумение, за създаването на среда, която да благоприятства провеждането на честни избори. Провеждането на мирен референдум за конституцията би представлявало важна част от този процес,

         ПРИЕ НАСТОЯЩОТО РЕШЕНИЕ:
   Член 1
   Мерките, посочени в писмото, приложено към настоящото решение, се запазват като подходящи мерки по смисъла на член 96, параграф 2, буква в) от Споразумението за партньорство АКТБ—ЕС.
   Тези мерки се прилагат за срок от шест месеца от 21 февруари 2012 г. до 20 август 2012 г. Те подлежат на постоянно преразглеждане и се оценяват в контекста на конкретния напредък за изпълнение на Глобалното политическо споразумение и подготовката за провеждането на мирни и честни избори.
   Писмото, съдържащо се в приложението към настоящото решение, се адресира до президента на Зимбабве г-н Mugabe с копие до министър-председателя Tsvangirai и до г-н Welshman Ncube.
   Член 2
   Настоящото решение влиза в сила в деня на приемането му.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 17 февруари 2012 година.

            За Съвета

            Председател

         M. SAREEN

      (1)  ОВ L 317, 15.12.2000 г., стр. 3.

      (2)  ОВ L 209, 11.8.2005 г., стр. 27.

      (3)  ОВ L 287, 4.11.2010 г., стр. 3.

      (4)  ОВ L 317, 15.12.2000 г., стр. 376.

      (5)  ОВ L 50, 21.2.2002 г., стр. 64.

      (6)  ОВ L 43, 17.2.2011 г., стр. 31.

      ПРИЛОЖЕНИЕ

         ПИСМО ДО ПРЕЗИДЕНТА НА ЗИМБАБВЕ

      Европейският съюз отдава първостепенно значение на разпоредбите на член 9 от Споразумението за партньорство АКТБ—ЕС. Основните елементи на Споразумението за партньорство — зачитането на правата на човека, демократичните институции и принципите на правовата държава — са в основата на нашите взаимоотношения.
      С писмо от 19 февруари 2002 г. Европейският съюз Ви уведоми за решението си да приключи консултациите, провеждани в съответствие с член 96 от Споразумението за партньорство АКТБ—ЕС, и да предприеме подходящи мерки по смисъла на член 96, параграф 2, буква в) от посоченото споразумение. Чрез ежегодно изпращани писма, последното от които беше от 23 февруари 2011 г., Европейският съюз Ви уведоми за решенията си да не отменя подходящите мерки и да удължи периода на прилагането им.
      Европейският съюз приветства напредъка, който правителството на националното единство постигна въз основа на Глобалното политическо споразумение (ГПС) от сформирането си през 2009 г. Европейският съюз потвърждава особената важност, която отдава на политическия диалог, предвиден в член 8 от Споразумението за партньорство АКТБ—ЕС и официално започнат по искане на правителството на Зимбабве по време на срещата на министерската тройка ЕС—Зимбабве, състояла се на 18 и 19 юни 2009 г. в Брюксел. Както се споразумяха двете страни, целта на този политически диалог е постепенното нормализиране на отношенията между ЕС и Зимбабве, съпътствано от извършване на предвидените в ГПС реформи, като по този начин се подготвя провеждането на мирни и честни избори.
      Като част от цялостния процес на възстановяване на сътрудничеството Европейският съюз предприе стъпки за облекчаване на мерките по отношение на Зимбабве. Подходящите мерки бяха променени, за да се даде възможност за оказване на подкрепа на институциите и процесите, свързани с прилагането на ГПС. Европейският съюз осигури временна преходна финансова помощ под формата на краткосрочни пакети.
      Оттогава Европейският съюз продължава да подкрепя усилията на правителството на националното единство за прилагане на ГПС и приветства постигнатото за стабилизиране на икономиката и възстановяване на основните обществени услуги. Въпреки това Европейският съюз все още очаква да бъде отбелязан напредък по няколко от политическите реформи в ГПС, включително конституционния процес и реформите, необходими за създаването на среда, която благоприятства провеждането на мирни и честни избори, както и напредък в областта на зачитането на правата на човека и правовата държава. В този контекст Европейският съюз приветства усилията за подпомагане, направлявани от Република Южна Африка и Общността за развитие на държавите от Южна Африка, както и изготвянето на пътна карта, приета от всички участници в процеса.
      Европейският съюз приветства направените неотдавна изявления от всички зимбабвийски партии, които се обявиха против политическото насилие, и продължава да се надява, че наскоро постигнатият социален и икономически напредък ще бъде допълнен от политически реформи, които ще доведат до мирни и честни избори.
      За да окаже още по-голяма подкрепа за преходния процес, Европейският съюз взе решение:

                  —

                  да удължи прилагането на подходящите мерки, посочени в решения 2002/148/ЕО и 2010/97/ОВППС на Съвета, за намален срок от шест месеца, като по този начин отново демонстрира желание да преразгледа позицията си по всяко време, като следва конкретните стъпки при прилагането на Глобалното политическо споразумение и при подготовката за изборите;

                  —

                  да изготви Стратегически документ за страната в рамките на Европейския фонд за развитие, който да бъде подписан и приложен възможно най-скоро след като условията позволят това.

            Междувременно Европейският съюз ще продължи да оказва преходна помощ за икономическото възстановяване, социалните сектори и прилагането на ГПС.
      Всички останали мерки, изброени в приложението към Решение 2002/148/ЕО на Съвета, продължават да се прилагат без промени. При промяна на обстоятелствата решението на Съвета може да бъде преразгледано във всеки един момент преди 20 август 2012 г.
      Предвид горепосоченото, Европейският съюз желае да покани правителството на Зимбабве към интензивен диалог съгласно член 8 от Споразумението за сътрудничество АКТБ—ЕС, с оглед определянето на по-нататъшните стъпки за нормализиране на отношенията ЕС—Зимбабве. В тази връзка Европейският съюз би приветствал посещението на зимбабвийския комитет за възстановяване на сътрудничеството в Брюксел, надявайки се, че то може да се осъществи в близко бъдеще.
      С уважение,

               За Комисията

            …

               За Съвета

            …


title: 2011/158/ЕС: Решение на Европейския парламент, на Съвета и на Комисията от 15 февруари 2011 година за подновяване на мандата на членовете на Надзорния съвет на Европейската служба за борба с измамите (OLAF)

text:
               15.3.2011

               BG

               Официален вестник на Европейския съюз

               L 67/26

         РЕШЕНИЕ НА ЕВРОПЕЙСКИЯ ПАРЛАМЕНТ, НА СЪВЕТА И НА КОМИСИЯТА
   от 15 февруари 2011 година
   за подновяване на мандата на членовете на Надзорния съвет на Европейската служба за борба с измамите (OLAF)
   (2011/158/ЕС)
   ЕВРОПЕЙСКИЯТ ПАРЛАМЕНТ, СЪВЕТЪТ И ЕВРОПЕЙСКАТА КОМИСИЯ,
   като взеха предвид Договора за функционирането на Европейския съюз,
   като взеха предвид Решение 1999/352/ЕО, ЕОВС, Евратом на Комисията от 28 април 1999 г. за създаване на Европейска служба за борба с измамите (OLAF) (1), и по-специално член 4 от него,
   като взеха предвид Регламент (ЕО) № 1073/1999 на Европейския парламент и на Съвета (2) и Регламент (Евратом) № 1074/1999 на Съвета (3) относно разследванията, провеждани от Европейската служба за борба с измамите (OLAF), и по-специално член 11, параграф 2,
   като взеха предвид Решение 2005/833/ЕО, Евратом на Европейския парламент, на Съвета и на Комисията от 4 ноември 2005 г. за назначаване на членове на Надзорния съвет на Европейската служба за борба с измамите (OLAF) (4),
   като имат предвид, че:

               (1)

               Член 11, параграф 2 от регламенти (ЕО) № 1073/1999 и (Евратом) № 1074/1999 предвижда Надзорният съвет да „се състои от пет независими външни лица, притежаващи нужните за назначението квалификации от съответните им държави, получени на старши постове и свързани с областта на действие на Службата“ и тези лица да се назначават по общо съгласие между Европейския парламент, Съвета и Комисията.

               (2)

               Съгласно член 11, параграф 3 мандатът на членовете на Надзорния съвет е три години и може да бъде подновен веднъж. Мандатът на настоящите членове на Надзорния съвет изтече на 30 ноември 2008 г. При изтичане на мандата те продължиха да упражняват функциите си в съответствие с член 11, параграф 4 от горепосочените регламенти.

               (3)

               Като се има предвид, че мандатът на членовете на Надзорния съвет не следва да превишава шест години, мандатът на настоящите членове, които останаха на разположение при изтичане на първия им мандат, следва да бъде подновен до 30 ноември 2011 г.,

         ПРИЕХА НАСТОЯЩОТО РЕШЕНИЕ:
   Член 1
   Следните лица се преназначават за членове на Надзорния съвет на Европейската служба за борба с измамите (OLAF) до 30 ноември 2011 г.:

               —

               г-н Peter STRÖMBERG;

               —

               г-н Kálmán GYÖRGYI;

               —

               г-жа Rosalind WRIGHT;

               —

               г-н Luis LÓPEZ SANZ-ARÁNGUEZ;

               —

               г-жа Diemut R. THEATO.

         Член 2
   Посочените лица се уведомяват за настоящото решение от Комисията.
   Член 3
   Настоящото решение е с действие от 1 декември 2008 г.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 15 февруари 2011 година.

            За Европейския парламент

            Председател

         J. BUZEK

            За Съвета

            Председател

         MARTONYI J.

            За Комисията

         Algirdas ŠEMETA

            Член на Комисията

      (1)  ОВ L 136, 31.5.1999 г., стр. 20.

      (2)  ОВ L 136, 31.5.1999 г., стр. 1.

      (3)  ОВ L 136, 31.5.1999 г., стр. 8.

      (4)  ОВ L 312, 29.11.2005 г., стр. 49.


title: Решение на Комисията от 27 октомври 2005 година за установяване на правила за набавяне на хранителни помощи от неправителствени организации, получили разрешение от Комисията за закупуване и мобилизиране на продукти за доставка съгласно Регламент (ЕО) № 1292/96 на Съвета и за отмяна на негово решение от 3 септември 1998 година

text:
Важна правна забележка

|

32005D0769

Официален вестник n° L 291 , 05/11/2005 стр. 0024 - 0032 Официален вестник n° L 349 , 12/12/2006 стр. 0532 - 0540

		20051027Решение на Комисиятаот 27 октомври 2005 годиназа установяване на правила за набавяне на хранителни помощи от неправителствени организации, получили разрешение от Комисията за закупуване и мобилизиране на продукти за доставка съгласно Регламент (ЕО) № 1292/96 на Съвета и за отмяна на негово решение от 3 септември 1998 година(2005/769/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Регламент (ЕО) № 1292/96 на Съвета от 27 юни 1996 г. за политиката и управлението на хранителните помощи и специалните операции в подкрепа за продоволственото осигуряване [1], и по-специално член 19, параграф 1 от него,като има предвид, че:(1) Член 3, параграф 1 от Регламент (ЕО) № 2519/97 на Комисията от 6 декември 1997 г. за определяне на общи правила за набавяне на продукти, които се доставят по силата на Регламент (ЕО) № 1292/96 на Съвета като хранителна помощ от Общността [2] дава възможност на Комисията да разрешава на международни и неправителствени организации, които са бенефициери на общностната помощ, да закупуват и да набират те самите, продукти за предоставяне като помощ, като Комисията определя прилагания ред и условия.(2) Член 164 от Регламент (ЕО Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности [3] ("правила за изпълнение"), предвижда, че при осъществяване на действие, при което може да се ползва общностна субсидия, е необходима доставка, като сключената спогодба за субсидията по този повод включва правилата за доставката, които бенефициерът трябва да съблюдава.(3) Съгласно член 120 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим по отношение на общия бюджет на Европейските общности [4] ("Финансов регламент"), в случай на доставка бенефициерът на субсидията спазва принципите, заложени във Финансовия регламент и в правилата за приложение.(4) Правилата на доставката, които изброените в част 2 от приложението към Регламент (ЕО) № 1292/96 организации следва да спазват за изпълнение на политиката на хранителни помощи, са вече установени в спогодбите за приноса, сключени по този повод от Комисията с тези международни организации; за неправителствените организации (НПО) правилата за обществените поръчки и другите необходими условия за набиране на хранителна помощ и за спазване на финансовите принципи, определени във Финансовия регламент и правилата за изпълнението му, трябва по-конкретно да се ръководят от правилата, предвидени в Регламент (ЕО) № 2519/97, и при необходимост да бъдат актуализирани, за да се вземе под внимание положението във финансово-управленски план.(5) Правилата за доставка следва да се прилагат в случаите, при които Комисията разрешава на НПО да закупуват или да набавят хранителна помощ в рамките на споразумения, които ще бъдат подписвани при изпълнение на годишната работна програма за хранителната помощ, без това да накърнява свободното решение на лицето, оправомощено за издаване на разрешения на Комисията да вписва в тези споразумения допълнителни изисквания с цел правилното финансово управление на средствата. Поради това следва да се отмени Решение на Комисията от 3 септември 1998 г.(6) В съответствие с член 29 от Регламент (ЕО) № 1292/96 Комитетът за осигуряване на прехраната и за хранителната помощ е информиран за настоящата мярка,РЕШИ:Член 1Правилата, прилагани при снабдяването с хранителна помощ от неправителствени организации, на които Комисията разрешава да закупуват и да набират продукти за доставяне по силата на Регламент (ЕО) № 1292/96, са определени в приложението към настоящото решение. Тези правила са неделима част от договорите и спогодбите, сключени за целта от Комисията.Член 2Решението на Комисията от 3 септември 1998 г., с което се разрешава на някои организации, бенефициери на хранителна помощ от Общността, да закупуват сами някои продукти за доставяне като общностна хранителна помощ, се отменя.Член 3Настоящото решение влиза в сила в деня на публикуването му.Съставено в Брюксел на 27 октомври 2005 година.За КомисиятаLouis MichelЧлен на Комисията[1] ОВ L 166, 5.7.1996 г., стр. 1. Регламент, последно изменен с Регламент (ЕО) № 1882/2003 на Европейския парламент и на Съвета (ОВ L 284, 31.10.2003 г., стр. 1).[2] ОВ L 346, 17.12.1997 г., стр. 23.[3] ОВ L 357, 31.12.2002 г.,стр. 1.[4] ОВ L 248, 16.9.2002 г., стр. 1.--------------------------------------------------20051027ПРИЛОЖЕНИЕНеправителствената организация, бенифиицер на помощта от Общността, (наричана по-нататък "НПО") прилага следните правила за набавяне на продукти за доставка като общностна хранителна помощ в изпълнение на Регламент (ЕО) № 1292/96, без това да накърнява допълнителните условия за финансово управление, включени евентуално в спогодбата, сключена с бенефициера, при изпълнение на политиката за хранителна помощ.I. ОБЩИ ПРИНЦИПИНастоящото приложение се прилага за продукти, доставяни "по предназначение".II. МЯСТО НА ЗАКУПУВАНЕ НА СТОКИТЕВ зависимост от определените за дадена доставка условия, продуктът, който следва да бъде доставен, се закупува в Европейската общност или в развиваща се страна, изброена в списъка, приложен към Регламент (ЕО) № 1292/96, по възможност в същата географска зона. При закупуване на продуктите приоритет следва да се даде, доколкото това е възможно, на страната, в която се осъществява действието, или в съседна страна.По изключение и в съответствие с процедурите, предмет на член 11, параграф 2 на Регламент (ЕО) № 1292/96, продуктите могат да бъдат закупувани в страна, която не е сред изброените в приложението към Регламент (ЕО) № 1292/96.НПО осигуряват, продуктите, които се доставят като хранителна помощ, да могат да бъдат внасяни безмитно в страната бенефициер и да не са подложени на вносни мита или на такси с еквивалентен ефект.III. ХАРАКТЕРИСТИКИ НА ПРОДУКТИТЕПродуктите съответстват в максимална възможна степен на хранителните навици на населението бенифициер.Характеристиките на продуктите, които се набавят като хранителна помощ, отговарят на критериите, определени в обявата на Комисията за характеристиките на доставените продукти като общностна хранителна помощ [1].Освен това опаковките на продуктите отговарят на критериите, определени в обявата на Комисията за опаковките на доставяните продукти като общностна хранителна помощ [2].IV. РАЗПОРЕДБИ ОТНОСНО НАЦИОНАЛНОСТТАУчастието в обществените поръчки, предвидени при набиране на продукти за доставяне като хранителна помощ, е открито при еднакви условия за всички физически или юридически лица от Европейската общност или от развиваща се страна, фигурираща в приложението към Регламент (ЕО) № 1292/96.Участникът в търга трябва да бъде законно регистриран и да е в състояние да представи, при поискване, доказателство за това.V. ОСНОВАНИЯ ЗА ИЗКЛЮЧВАНЕ ОТ УЧАСТИЕ В ПРОЦЕДУРИТЕ ЗА ВЪЗЛАГАНЕ НА ДОСТАВКИТЕ1. Основания за изключване от участие в процедурите за възлагане на доставкиИзключват се от участие в процедурите за доставки кандидатите:а) които са в несъстоятелност или ликвидация или са предмет на подобна процедура, съдебно уреждане или предпазен конкордат между несъстоятелен длъжник и негов кредитор, преустановяване на дейност, или са в подобно положение, като резултат от процедура от същия характер съгласно националното законодателство и разпоредби;б) които са осъждани с влязла в сила присъда за престъпление, засягащо изпълнението на професионалните му задължения;в) чиято вина за извършването на грубо професионално нарушение е установена със всякакви средства, които бенефициерът на безвъзмездната помощ може да оправдае;г) които не са изпълнили задълженията си по плащане на вноските за социално осигуряване или други задължения по плащане на данъци в съответствие с разпоредбите на страната, където те са установени, или тези в страната бенефициер на субсидията, или пък тези в страната, където ще се възлага обществената поръчка.д) които са осъждани с влязла в сила присъда за измама, корупция, участие в криминална организация или в друга незаконна дейност във вреда на финансовите интереси на Общностите;е) за които при друга тръжна процедура за обществена поръчка или при процедура за предоставяне на безвъзмездни средства, финансирани от общностния бюджет, е обявено, че са допуснали сериозно нарушение на договора, поради неспазване на договорните си задължения.Кандидатите трябва да удостоверят, че не се намират в една от посочените по-горе хипотези.2. Изключващи критерии за възлагане на обществена поръчкаИзключват се от възлагане на обществена поръчка кандидатите, които по повод тръжната процедура по възлагане на обществената поръчка:а) са в състояние на конфликт на интереси;б) чиято вина е установена за въвеждане в заблуждение при предоставяне на сведения, изисквани от бенефициера на безвъзмездните средства като условие за участие в процедурата за възлагане на поръчката, или които не са предоставили тези сведения.VI. ПРОЦЕДУРИ ПО ВЪЗЛАГАНЕ НА ОБЩЕСТВЕНИ ПОРЪЧКИ1. Общи разпоредбиНПО обявява открит международен търг за възлагане на обществена поръчка за доставка на стойност 150000 EUR или повече. При открит международен търг НПО публикува в подходящи медии обява за търга, по-специално на интернет страницата си, в международния печат и в националния печат на страната, в която се осъществява действието, или в други специализирани списания.При обществени поръчки за доставки на стойност 30000 EUR или над тази сума и под 150000 EUR, те се възлагат чрез открит търг, публикуван на местно равнище. В случай на открит местен търг, обявата за търга се публикува в подходящи медии, но само в страната, където се осъществява действието. То трябва обаче да гарантира участието на други, отговарящи на условията, кандидати, в същата степен на участие като местните доставчици.Обществените поръчки за доставки на стойност под 30000 EUR трябва да се предоставят в процедура на състезателно договаряне, без публикуване, при която НПО консултира най-малко трима доставчици, подбрани от нея, и договаря условията на обществената поръчка с един или няколко от тях.Обществените поръчки за доставки на стойност под 5000 EUR могат да бъдат предмет на една само оферта.Сроковете за получаване на офертите и молбите за участие са достатъчно продължителни, за да могат заинтересованите да разполагат с достатъчно разумно и подходящо време за подготовка и внасяне на офертите си.2. Процедура на договарянеБенефициерът може да прибегне до процедура на договаряне на базата само на една оферта в следните случаи:а) при наложителна спешност, резултат от непредвидени събития за бенефициера, за които по никакъв начин той не е отговорен, и която не позволява да бъдат спазени изискуемите срокове, предмет на точка VI.1; бенефициерът не трябва по никакъв начин да бъде отговорен за предявените обстоятелства при обосноваване на наложителната спешност.За ситуации на неотложна спешност се считат действия при кризисни ситуации, констатирани от Комисията. Комисията информира бенефициера за съществуването и за края на дадено кризисно положение;б) при допълнителни доставки, извършвани от първоначалния доставчик и предназначени било за частично подновяване на доставките или на съоръженията за текуща употреба, било за разширяване на доставките и на съществуващите съоръжения, когато смяната на доставчик би принудило бенефициера да поръча различни технически материали, което ще доведе до несъвместимост или до прекомерни технически затруднения при ползването и поддържането им;в) при неуспешен търг, който не е довел до оферта, заслужаваща да бъде приета по отношение на качеството и/или на финансовине параметри, при който случай след отпадане на търга бенефициерът може да започне договаряне с избран от него кандидат или кандидати, участвали в търга, доколкото първоначалните условия на обществената поръчка не са съществено изменени;г) в случай че поръчката е възложена на организации, които са юридически или фактически в положение на монопол, и това е надлежно посочено и мотивирано решението на комисията за възлагане на поръчката;д) при особени условия на доставка, и по- специално при доставка с експериментален характер, може да се използва пряко договаряне за възлагане на поръчката.3. Задължения при внасяне на офертаНПО уточнява в уведомлението за обществената поръчка формата и изискуемия срок за внасяне на офертата.Всички заявления за участие и оферти, обявени за редовни, се оценяват и класират от комитет за оценяване на основата на предварително известени критерии за изключване, подбор и възлагане. Този комитет трябва да бъде съставен от нечетно число членове, най-малко трима, с необходимия технически и административен капацитет, за да могат надлежно да се произнасят по офертите.За една позиция от доставката може да се внесе само една оферта. Тя е валидна, ако се отнася до цялата позиция. Когато дадена позиция е разпределена на отделни под-позиции, офертата се установява като средна величина. Когато търгът съдържа доставката на няколко позиции, за всяка позиция се представя отделна оферта. Кандидатът не е длъжен да внася оферта за всички позиции.Кандидатът трябва да посочи:- името и адреса си,- референтните номера на търга, на позицията и на действието,- нетното тегло на отделната позиция или определения паричен размер, към който се отнася офертата,- предлаганата цена за метричен тон от продукта, при която кандидатът се задължава да извърши доставката в съответствие с изложените условия;или- нетното предлагано количество на продукт, когато търгът се отнася, при определен паричен размер, до доставка на максимално количество от даден продукт,- транспортните разходи до предвиденото място на доставка,- краен срок на доставка.За да бъде валидна офертата, то тя включва гаранция при внасянето ѝ. Размерът на гаранцията в платежната валута и периодът ѝ на валидност са определени в обявата за обществената поръчка. Гаранцията представлява 1 % минимум от цялостния размер на офертата, а периодът ѝ на валидност е минимум един месец.Гаранцията е в полза на НПО под формата на дадено поръчителство от одобрено от държава-членка или прието от НПО кредитно учреждение. Гаранцията трябва да бъде неотменима и подлежаща на обжалване при първо поискване.В случай на набиране на хранителната помощ в страната бенефициер НПО може да определи в обявата за обществената поръчка и други условия за гаранцията, като вземе под внимание практиките на страната.Гаранцията се освобождава:- с писмо или с факс от НПО, когато офертата не е приета или е отхвърлена или когато обществената поръчка не е възложена,- когато кандидатът, определен за доставчик, е внесъл гаранцията за доставка.Гаранцията се задържа, ако доставчикът не е представил гаранция за доставка в разумен срок след възлагане на обществената поръчка или ако кандидатът оттегли офертата си след приемането ѝ.Всяка оферта, която не е представена в съответствие с упоменатите по-горе разпоредби, или която съдържа резерви или условия, различни от определените в търга, се отхвърля.Дадена оферта не може да бъде изменяна, нито оттегляна след нейното получаване.Обществената поръчка се възлага на кандидата, който е представил най-подходящата оферта, отговаряща на всички условия на търга, по-специално на характеристиките на набираните продукти. Когато най-подходяща оферта е представена едновременно от няколко кандидата, обществената поръчка се присъжда чрез жребий.Когато обществената поръчка е възложена, се изпраща с писмо или с факс официално уведомление в този смисъл на доставчика и на всички отстранени кандидати.НПО може да реши да не възложи обществената поръчка при изтичане било на първия, било на втория срок за внасяне на офертите, по-специално когато представените оферти не се вместват в обикновено практикуваните цени на пазара. НПО не е задължена да уведомява за мотивите на своето решение. Кандидатите са информирани за не-възлагането на обществената поръча с писмено официално уведомление в срок от три работни дни.VII. ЗАДЪЛЖЕНИЯ НА ДОСТАВЧИКА И УСЛОВИЯ ЗА ДОСТАВКА НА ПРОДУКТИТЕНПО уточнява в обявата за обществената поръчка отговорностите на доставчика в съответствие с настоящите правила и доставчикът изпълнява своите отговорности в съответствие с цялостните условия, определени в обявата за обществената поръчка, като изпълнява и условията, произтичащи от неговата оферта.Доставчикът поема за своя сметка транспорта по най-подходящия начин, за да спази договорения срок, от товарното пристанище или от мястото за товарене, посочено в офертата му, до мястото на предназначение, уточнено в обявата за обществената поръчка.При писмено искане от доставчика обаче, НПО може да разреши смяна на товарното пристанище или на мястото за товарене, при условие, че разходите, произтичащи от това товарене, са за сметка на доставчика.Доставчикът сключва за своя сметка морска застраховка или представя обща застраховка. Тази застраховка, сключена най-малко за размера на офертата, покрива всички произтичащи от транспорта рискове и всяка друга дейност на доставчика, свързана с доставката до посоченото място за доставката. Тя покрива и всички разходи по сортиране, отстраняване или унищожаване на повредените продукти, повторно опаковане и анализ на продуктите, когато претърпяната авария не е пречка за тяхното приемане от бенефициера.Само със съгласието на НПО може да бъде извършена доставка на части, превозвани на няколко кораба. В този случай допълнителните разходи за контрол от НПО са за сметка на доставчика.В обявата за обществената поръчка, при необходимост, може да бъде посочена дата, преди която всяка доставка ще бъде считана за преждевременна.Доставката е осъществена, когато действително са доставени всички продукти, "предадени по предназначение". Доставчикът поема за своя сметка всички разходи до пристигането на продуктите в склада по предназначение.Доставчикът поема всички рискове, по-специално при загуба или увреждане, които продуктите могат да претърпят до момента на доставката, осъществена и констатирана от агенцията по контрола в окончателния сертификат за съответствието (виж точка VIII).Доставчикът нотифицира писмено на бенефициера и на агенцията по контрола използваното превозно средство, датите на товарене, датата на предполагаемото пристигане по предназначение, както и всяко случило се събитие по време на транзита на продуктите.Доставчикът извършва формалностите за получаване на сертификат за износ и за освобождаване от митницата и поема съответните разходи и такси.За да гарантира спазването на задълженията си, доставчикът внася гаранция за доставка в разумен срок след официалното уведомление за възлагане на обществената поръчка. Тази гаранция в платежната валута възлиза на 5 до 10 % от общия размер на офертата. Периодът на валидност трябва да обхване до един месец след датата на последната доставка. Тя се представя по същия начин както и гаранцията при внасяне на кандидатурата.Гаранцията за доставка се освобождава изцяло с писмо или с факс от НПО, когато доставчикът:- е извършил доставката при спазване на задълженията си, или- е освободен от задълженията си;или- не е извършил доставката поради непреодолими обстоятелства, признати от НПО.VIII. КОНТРОЛСлед възлагане на обществената поръчка НПО информира доставчика за агенцията, която ще бъде натоварена да проверява и сертифицира качеството, количеството, опаковките и маркирането на доставените продукти при всяка пратка, да издава сертификат за съответствие и сертификат за доставка, и най-общо да координира всички места за доставка (наричана по-нататък "агенция за контрол").След официалното нотифициране за възлагане на договора доставчикът съобщава писмено на агенцията за контрол името и адреса на производителя, на отговарящия за опаковането или за складирането на доставените продукти, както и приблизителните дати за производство или за опаковане и накрая името на представителя си на мястото на доставката.Агенцията за контрол извършва най-малко два контрола, като се основава на параметри, съвместими с международните норми за контрол, по следния начин:а) извършва се временен контрол при товарене или в завода. Окончателният контрол се извършва на посоченото за доставка място;б) след временния контрол агенцията за контрол издава на доставчика временен сертификат за съответствие, при необходимост, съдържащ резерви. Тя уточнява дали тези резерви са от такъв характер, че продуктите ще бъдат неприемливи на мястото на доставката;в) след окончателния контрол агенцията за контрол издава на доставчика окончателен сертификат за съответствие, като уточнява по-специално датата на извършване на доставката, както и доставеното нетно количество, при необходимост с резерви;г) когато агенцията за контрол издава мотивирано уведомление с резерва, тя предупреждава писмено възможно най-бързо доставчика и НПО. Доставчикът може да оспорва резултатите пред агенцията за контрол и пред НПО два работни дни след изпращане на горното уведомление.Разходите по описания по-горе контрол са за сметна на НПО. Доставчикът понася всички произтичащи финансови последици при качествени недостатъци на продуктите или при закъсняло предоставяне на продуктите за контрол.В случай на оспорване от страна на доставчика или от бенефициера на резултатите от контрола, агенцията за контрол пристъпва, с разрешение на НПО, към повторен преглед, отнасящ се според естеството на оспорването до повторно вземане на проби, до втори анализ и/или до втори контрол на теглото или на опаковането. Този втори преглед се извършва от агенция или от лаборатория, посочена по взаимно съгласие от доставчика, от крайния бенефициер и от агенцията за контрол.Разходите при тази контраекспертиза са за сметка на губещата страна.Ако след проверката или контролната инспекция не е издаден сертификат за съответствие, доставчикът е длъжен да замени продуктите.Разходите за съответната замяната и контрол са за сметка на доставчика.Представителите на доставчика и на крайния бенефициер се поканват писмено от агенцията за контрол да присъстват на операциите по контрол, по-специално при вземане на проби за анализ. Вземането на проби се извършва според професионалните практики. При вземане на проби агенцията за контрол взема две допълнителни проби, които запазва запечатани на разположение на НПО, за да има възможност за евентуален допълнителен контрол, както и за да ги ползва при повдигнати оспорвания от бенефициера или от доставчика.Разходите по взетите проби се поемат от доставчика.Получателят на продуктите издава незабавно на доставчика сертификат за приемане на продуктите след предоставянето им по предназначение и след предаване от доставчика на бенефициера на оригинала на окончателния сертификат за съответствие, както и на търговска проформа фактура, установяваща стойността на продуктите, предадени на бенефициера безплатно.При доставка на продукти в насипно състояние се приема разлика в теглото от 3 % (без теглото на пробите) под исканото количество. При доставка на опаковани продукти разликата е ограничена на 1 %. Когато тези разлики са повече, НПО може да поиска допълнителна доставка от доставчика при същите финансови условия като тези за първоначалната пратка.IХ. УСЛОВИЯ НА ПЛАЩАНЕПлатимата сума от НПО на доставчика е максимум тази на офертата, увеличена, при необходимост, с някои разходи и намалена с предвидените по-долу съкращения.Когато качеството, опаковането или маркирането на продуктите, констатирани на мястото на доставката, не съответстват на определените предписания, без това да е попречило да бъде издаден сертификат за поемане на стоките от бенефициера, НПО може да определи отбив от цената при определяне на сумата за плащане.С изключение на случаите на непреодолими обстоятелства гаранцията за доставка може да бъде частично отнета с натрупване в следните случаи както следва:- 10 % от стойността на гаранцията за недоставените количества, без това да засяга упоменатите по-горе разлики в точка VIII,- 0,1 % от стойността за доставените извън срока количества, на ден закъснение,- ако се наложи и единствено ако това е определено в обявата за възлагане на обществената поръчка, 0,1 % на ден за преждевременна доставка.Размерът на гаранцията, която се задържа, се приспада от окончателната сума, която следва за бъзе платена. Гаранциите след това се освобождават изцяло едновременно.НПО може да изплати на доставчика при писмено искане от негова страна някои действително платени от него допълнителни разходи като разходи за складиране или за застраховка, с изключение обаче на всички административни разходи, които допълнителни разходи тя оценява на основата на валидни доказателствени документи, когато е издаден сертификат за поемане на продуктите или сертификат за доставка без резерви, отнасящи се до характера на предявените разходи, и като резултат от:- продължаване на периода на доставка по искане на получателя, или- закъснение, надвишаващо тридесет дни между датата на доставка, от една страна, и издаването на сертификат за поемане на продуктите или издаването на окончателен сертификат за съответствие, от друга.Допълнителните разходи не могат да превишават тавана от:- 1 EUR на тон продукти в насипно състояние и 2 EUR на тон при опаковани продукти на седмица за разходите за складиране,- 0,75 % годишно от стойността на продуктите за застрахователни разходи.Сумата се изплаща при молба от доставчика, представена в два екземпляра. Заявлението за плащане на цялата сума или на остатък от сумата съдържа следните документи:- издадена фактура за исканата сума,- оригинал на сертификата за поемане на стоките,- копие, подписано от доставчика, на окончателния сертификат за съответствие, че то е вярно с оригинала.Ако 50 % от общото посочено в обявата за обществената поръчка количество е доставено, доставчикът може да внесе молба за плащане на аванс, придружена от фактура за исканата сума и копие от временния сертификат за съответствие.Всяка молба за плащане на цялата сума или на остатък от нея се внася в НПО след издаване на сертификата на поемане на продуктите. Всяко плащане се извършва в срок от шестдесет дни, считано от получаването от НПО на пълното и точно заявление за плащане. При неоправдано забавяне на плащане се начислява лихва за забавянето при месечен лихвен процент, практикуван от Централната европейска банка.Х. ЗАКЛЮЧИТЕЛНИ РАЗПОРЕДБИНПО преценява случаите на непреодолими обстоятелства, които могат да са в основата на недоставка или на неспазване на дадено задължение от страна на доставчика. Разходите, произтичащи от случай на непреодолими обстоятелства, се поемат от НПО.[1] ОВ C 312, 31.10.2000 г., стр. 1.[2] ОВ C 267, 13.9.1996 г., стр. 1.--------------------------------------------------